Author: Ing. Lenka Dančová
Last saved by: Anna Lukšová
Company: UVZ SR

Informácia o plnení Štátnej politiky zdravia v Slovenskej republike za roky 2008 – 2010

Štátna politika zdravia v Slovenskej republike, schválená uznesením vlády SR č. 11 z 9. januára 2008 predstavuje politiku pre zdravie. Hlavným cieľom štátnej politiky zdravia bolo nasmerovať záujmy a snahy všetkých zložiek spoločnosti na zdravie ako kľúčový faktor rozvoja spoločnosti a vytvoriť prostredie, v ktorom občania budú mať zaručené podmienky na podporu a ochranu svojho zdravia, právo na zdravotnú starostlivosť a na dostupnosť a rovnosť v jej poskytovaní. Štátna politika zdravia, ktorá vychádza z medzinárodných dokumentov v oblasti ľudských práv, sa zaoberá komplexom opatrení zasahujúcich nielen do zdravotného sektoru, ale do všetkých odvetví – rezortov tak, aby sa zdravie, ako aj jeho podpora stala prioritou každého sektora spoločnosti a kľúčovým faktorom rozvoja spoločnosti. 
Štátna politika zdravia je strategickou rozvojovou politikou spoločnosti, ktorá formuluje dlhodobé i krátkodobé ciele, stratégie a priority štátu zamerané na starostlivosť o zdravie.
Štátna politika zdravia chápe zdravie ako základné ľudské právo. Jej cieľom je nasmerovať záujmy a snahy všetkých zložiek spoločnosti na zdravie ako kľúčový faktor rozvoja spoločnosti a vytvoriť prostredie, v ktorom občania budú mať zaručené podmienky  na podporu, ochranu, rozvoj a prinavrátenie zdravia bez ohľadu na vek, či sociálnu skupinu. 
V súlade s aktuálnym spoločenským stavom, sociálnymi a ekonomickými podmienkami a na základe stavu verejného zdravia bolo pre Štátnu politiku zdravia stanovených dvanásť prioritných oblastí:
•	Chronické ochorenia
•	Infekčné ochorenia
•	Prostredie a zdravie
•	Tabak a alkohol
•	Zdravotná starostlivosť
•	Kontrola kvality a efektivity v zdravotníctve
•	Zdravotné poistenie a financovanie
•	Lieková politika
•	Informačný systém v zdravotníctve
•	Krízový manažment v zdravotníctve
•	Veda a výskum
•	Nadrezortná zodpovednosť za zdravie a spolupráca

Chronické ochorenia
Podľa štatistík najviac úmrtí a záťaží spôsobuje skupina ochorení, do ktorej patria najmä kardiovaskulárne ochorenia, nádory, duševné choroby, diabetes mellitus a chronické choroby pľúc. Ministerstvo zdravotníctva SR v súlade s Európskou Chartou Zdravia Srdca vypracovalo iniciatívny materiál „Národný program prevencie ochorení srdca a ciev“ s cieľom na prevenciu, včasnú diagnostiku a liečbu kardiovaskulárnych ochorení, ktorý bol schválený vládou Slovenskej republiky dňa 17.3.2010. 
Na zvýšenie motivácie pacientov eliminovať svoje rizikové faktory prostredníctvom nástrojov štátnej politiky zdravia rezort zdravotníctva realizáciou Národného programu prevencie ochorení srdca a ciev vytvára aj naďalej pozitívnu celospoločenskú atmosféru pre intenzívnu, efektívnu a dlhodobú edukáciu obyvateľstva, ktorej cieľom je zvýšenie ochoty občanov Slovenskej republiky starať sa o svoje zdravie. Zlepšujú sa aj podmienky edukácie a tiež motivácie lekárov v oblasti starostlivosti o vysoko rizikových pacientov. Zámerom Národného programu prevencie ochorení srdca a ciev je zlepšenie zdravotného stavu obyvateľstva, a to aj zlepšením kontroly najzávažnejších kardiovaskulárnych rizikových faktorov (najmä hypertenzie, fajčenia, zvýšených hladín krvných lipidov a cholesterolu).
Na zlepšenie dostupnosti zdravej stravy, najmä u sociálne slabších vrstiev obyvateľstva Ministerstvo práce, sociálnych veci a rodiny Slovenskej republiky poskytuje dotácie na stravu pre dieťa v hmotnej núdzi. Ministerstvo pôdohospodárstva, životného prostredia a regionálneho rozvoja Slovenskej republiky prostredníctvom programu „Školské ovocie“ podporuje dodávky ovocia a zeleniny do škôl, ktoré sú financované z prostriedkov EÚ a z národných i súkromných zdrojov. V súlade s § 142 zákona č. 245/2008 Z.z. o výchove vzdelávaní a o zmene a doplnení niektorých zákonov v znení neskorších predpisov Ministerstvo školstva, vedy, výskumu a športu Slovenskej republiky vydalo s účinnosťou od 1.9.2009 vyhlášku č. 330 z 14.8.2009 o zariadeniach školského stravovania, ktorá upravuje zásady na zostavovanie jedálnych lístkov v zariadeniach školského stravovania vrátane pitného režimu a umožnilo realizáciu diétneho stravovacieho systému pre deti a žiakov. V rámci podpory zvýšenia konzumácie mlieka a mliečnych výrobkov sú od roku 2006 každoročne vydané metodické pokyny na realizáciu Školského mliečneho programu. Úrad verejného zdravotníctva Slovenskej republiky sa tiež zameriaval na presadzovanie správneho zloženia výživy a pitného režimu detí a mládeže v zmysle Aktualizovaného programu ozdravenia výživy obyvateľstva SR, rozvoja školského stravovania a s tým súvisiaceho sledovania a hodnotenia telesného vývinu detí a mládeže, s osobitným zameraním na sledovanie trendov výskytu obezity v populácii detí a mládeže. 
Úrad verejného zdravotníctva SR venoval veľkú pozornosť príprave novely zákona č. 377/2004 Z.z. o ochrane nefajčiarov, ktorú vláda SR prijala uznesením č. 807/2008 a  príprave Národného akčného plánu na kontrolu tabaku na obdobie rokov 2009-2010.
Jedným z cieľov Štátnej politiky zdravia SR je potreba venovania osobitnej pozornosti regiónom s nižším sociálnym vývojom, keďže práve v týchto oblastiach je najvyšší výskyt kardiovaskulárnych rizikových faktorov vrátane podstatne vyššej mortality, a to predovšetkým v mladších vekových skupinách. Tento cieľ plnil Úrad verejného zdravotníctva SR riešením projektu „Hygienická problematika škôl a zdravotný stav žiakov zo sociálne znevýhodneného prostredia“, ktorým sa  zhodnotil stav škôl s vyššou koncentráciou žiakov zo sociálne znevýhodneného prostredia z hľadiska hygieny a zároveň preskúmal zdravotný stav týchto žiakov. V súčasnosti sa získane údaje štatisticky spracovávajú. 
Onkologické ochorenia
Onkologické ochorenia sú druhou vedúcou príčinou úmrtí na Slovensku, pričom majú neustálu stúpajúcu tendenciu. Liečba rakoviny je zameraná na ošetrovaciu liečbu, predĺženie života a zlepšenie kvality života pacientov  s onkologickým ochorením. 
V súčasnosti Ministerstvo zdravotníctva SR pripravuje Národný onkologický program, ktorý bude zameraný na redukciu onkologických ochorení a bude slúžiť pre prevenciu a kontrolu rakoviny.
S cieľom na elimináciu rizikových faktorov a zdokonalenie kvality života pacientov s onkologickým ochorením prostredníctvom plánovania a implementácie prevencie pred rakovinou vypracovalo Ministerstvo zdravotníctva SR v roku 2009 odborné usmernenie pre včasnú diagnostiku a liečbu nádorových ochorení prsníka. V súčasnosti sa pripravuje Odborné usmernenie MZ SR pre realizáciu programu skríningu kolorektálneho karcinómu a Odborné usmernenie MZ SR pre realizáciu programu mamografického skríningu nádorov prsníka.  
V rokoch  2008 až 2010 sa uskutočnila mediálna kampaň na zlepšenie vedomostí o kolorektálnom karcinóme a zlepšenie preventívneho správania sa cieľovej populácie. V priebehu roka 2009 bola Ministerstvom zdravotníctva SR pripravená novela zákona, podľa ktorej má každý občan nad 50 rokov nárok na bezplatné vykonanie preventívnej kolonoskopie raz za desať rokov.
V rámci vytvárania „antitabakovej politiky“ Úrad verejného zdravotníctva SR vydal publikácie Základy kontroly tabaku a alkoholu (2008) a monografiu Ochrana detí a mládeže – Tabak, alkohol a drogy (2009). Realizáciou Národného akčného plánu na kontrolu tabaku na obdobie rokov 2009 – 2010 prostredníctvom úlohy č. 6 „Príprava a realizácia akcie pre verejnosť – Vyšetrenie oxidu uhoľnatého vo vydýchanom vzduchu“ regionálne úrady verejného zdravotníctva organizovali vyšetrenia na území Slovenskej republiky v rámci Svetového dňa bez tabaku. 
Infekčné ochorenia
Prenosné ochorenia predstavujú aj napriek pokroku v diagnostike a najmä liečbe stále trvalú hrozbu pre verejné zdravie. S ohľadom na tieto skutočnosti je dôležité dôsledné plnenie Imunizačného programu. Imunizačný program je komplexným programom, ktorý zahŕňa sledovanie výskytu ochorení, ktorým možno predchádzať očkovaním, realizáciou imunizácie a kontrolou jej efektu. Neplnenie Imunizačného programu by mohlo mať závažný dopad na verejné zdravie, ktorý by sa mohol prejaviť epidémiami rôzneho rozsahu a intenzity s možnými ťažkými trvalými následkami pri vybraných typoch ochorení. Vďaka plneniu Imunizačného programu SR Ministerstvom zdravotníctva SR, ktorý je v súlade s cieľmi programu SZO Zdravie 21 sa u nás prakticky nevyskytujú viaceré závažné detské ochorenia ako napr. detská obrna, osýpky, záškrt, či neonatálny tetanus, alebo sa výrazne znížila incidencia u mumpsu, čierneho kašľa, invazívnych hemofilových infekcií, kongenitálneho rubeolového syndrómu, došlo aj k výraznej redukcii infekcií vírusom hepatitídy B. Do imunizačného programu sa najnovšie podarilo zaradiť aj odporúčané očkovanie proti HPV, od ktorého sa očakáva výrazne zníženie incidencie karcinómov krčka maternice.

Druhou významnou oblasťou v prevencii, ktorej bola venovaná osobitná pozornosť, je problematika krízového plánovania vrátane schopností rýchlej reakcie v prípade mimoriadnych epidemických situácií v súvislosti s možnosťou bioterorizmu či výskytom epidémií či pandémií. Dokladom týchto aktivít je aj zriadenie a činnosť Pandemickej komisie vlády Slovenskej republiky, ktorá predovšetkým v súvislosti s nedávnou pandémiou chrípky A(H1N1)2009 prispela k úspešnej organizácii príprav na pandémiu i zvládnutiu akútnej zdravotnej starostlivosti o postihnuté osoby počas samotnej pandémie.   
Prostredie a zdravie
Regionálne úrady verejného zdravotníctva v SR a Úrad verejného zdravotníctva SR poskytovali poradenstvo a informácie v zmysle zákona č. 211/2000 Z.z. o slobodnom prístupe k informáciám v znení neskorších predpisov v oblasti životného prostredia a jeho vzťahu k zdraviu (kvalita voľného ovzdušia, hluk, kvalita bývania, pitnej vody, vody na kúpanie, zariadenia starostlivosti o ľudské telo). Činnosť poradenských centier zahŕňala aj edukačnú a poradenskú činnosť, individuálne a skupinové poradenstvo v rámci národných i medzinárodných programov a projektov.
Regionálne úrady verejného zdravotníctva vykonávali monitoring kvality pitnej vody u spotrebiteľa a realizovali opatrenia na predchádzanie ochoreniam, ktoré súvisia s užívaním pitnej vody a s využívaním vôd na kúpanie. V oblasti pitnej vody a vody na kúpanie boli zavedené nové informačné systémy, ktoré slúžia k spracovávaniu získaných údajov, potrebných na splnenie reportingových povinností Slovenska voči EK, ale aj pre informovanie verejnosti. 
Pri vytváraní zdravého životného prostredia pre deti má veľký význam plnenie Akčného plánu pre životné prostredie a zdravie obyvateľov Slovenskej republiky III (NEHAP III),  schválený uznesením vlády SR č.10/2006. Akčný plán je zameraný na zmiernenie problémov v životnom prostredí, ktoré majú vysoký potenciál zdravotného rizika pre populáciu SR ako celku, osobitne však na deti. Akčný plán je naviazaný na európsky proces zlepšovania environmentálnych determinantov zdravia s ambíciou redukovať ochorenia,  ktorých príčinou sú nevhodné podmienky bývania, vonkajšieho a vnútorného ovzdušia, doprava, úrazy, extrémne výkyvy počasia a pod.  

Dôležitou otázkou je aj zavedenie systému hodnotenia dopadov na zdravie (Health Impact Assessment) do praxe, ktorý predstavuje komplexnejšiu metódu pre  posudzovanie možných negatívnych a pozitívnych dopadov na zdravie obyvateľstva. S podporou Svetovej zdravotníckej organizácie (WHO) sa uskutočňujú workshopy a vzdelávacie akcie na zavedenie HIA pre zvýšenie odbornosti pracovníkov verejného zdravotníctva. 
Problematika pracovného prostredia je významnou súčasťou determinantov zdravia. Orgány verejného zdravotníctva sa zameriavali v rámci štátneho zdravotného dozoru na hodnotenie a plnenie povinností zo strany zamestnávateľov  týkajúcich sa ochrany zdravia zamestnancov pred nepriaznivými účinkami fyzikálnych, chemických, karcinogénnych, mutagénnych a biologických faktorov, fyzickej záťaže pri práci a psychickej pracovnej záťaže. Orgány verejného zdravotníctva tiež spolupracovali pri určovaní profesionálnych ochorení s pracoviskami klinického pracovného lekárstva a prešetrovali podozrenia na choroby z povolania, kde najčastejšie hlásenou chorobou z povolania bola v roku 2008 a 2009 choroba kostí, kĺbov, šliach a nervov končatín z dlhodobého, nadmerného a jednostranného zaťaženia horných končatín. 
Významným fyzikálnym faktorom prostredia, ktorému je nutné venovať pozornosť, je ionizujúce žiarenie, kde rezort zdravotníctva vykonával opatrenia na zníženie pravdepodobnosti náhodného ožiarenia osôb opustenými žiaričmi, predovšetkým rozsiahlou informačnou kampaňou na šrotoviskách a v zberniach šrotu a cielenými previerkami na pracoviskách s rádioaktívnymi žiaričmi. V lekárskom ožiarení sa zavádzali štandartné postupy, systémy zabezpečenia kvality a inovovali sa zdroje ionizujúceho žiarenia. 
Na zohľadnení ochrany zdravia pri tvorbe a aktualizácii zákonov a ich vykonávacích predpisov v oblasti uvádzania chemických látok, chemických zmesí, biocídov a detergentov na trh, klasifikácie, označovania a balenia látok a zmesí sa podieľalo aj Ministerstvo hospodárstva a výstavby Slovenskej republiky.

Tabak a alkohol
Vláda SR schválila uznesením č. 438 dňa 2. júla 2008 návrh Národného akčného plánu na kontrolu tabaku na obdobie rokov 2009 - 2010. Materiál návrhu Národného akčného plánu na kontrolu tabaku na obdobie rokov 2009 - 2010 bol predložený na rokovanie vlády SR na základe uznesenia vlády Slovenskej republiky č. 398/2007 k návrhu Národného programu kontroly tabaku. 
Uznesením č. 974 zo dňa 29. novembra 2006 vláda schválila Národný akčný plán pre problémy s alkoholom 2006 – 2010 (NAPPA), ktorý je v gescii Ministerstva zdravotníctva SR. Národný akčný plán pre problémy s alkoholom bol vypracovaný v súlade s Rámcovým programom alkoholovej politiky Svetovej zdravotníckej organizácie v Európskom regióne, ktorý bol prijatý Svetovou zdravotníckou organizáciou Regionálnym výborom pre Európu v dňoch 12. – 15. septembra 2005 v Bukurešti. Hlavným cieľom NAPPA je predchádzanie a minimalizácia predovšetkým zdravotných, ale aj súvisiacich sociálnych problémov, ktoré vznikajú v dôsledku pitia alkoholických nápojov.
Uvedený Národný akčný plán obsahuje ciele, základné princípy a kľúčové oblasti danej problematiky, ktoré sú zhrnuté do 10 oblastí a cieľov, ktoré sú plnené priebežne, pričom realizácia 3 úloh je už ukončená:
-	Informovanosť a vzdelávanie,
-	Verejne, súkromné a pracovné prostredie,
-	Dostupnosť alkoholických výrobkov,
-	Propagácia alkoholických výrobkov,
-	Liečba,
-	Zodpovednosť alkoholového priemyslu a predajcov alkoholických nápojov,
-	Kapacita spoločností reagovať na poškodenia spôsobené alkoholom,
-	Mimovládne organizácie,
-	Definované politiky,
-	Realizácia politiky,
-	Monitorovanie.
Podrobné vecné plnenie Národného akčného plánu pre problémy s alkoholom je dostupné na portáli „Rokovania vlády SR“ : 
http://www.rokovania.sk/Rokovanie.aspx/BodRokovaniaDetail?idMaterial=17886

Zdravotná starostlivosť

Dôležitú úlohu pri formovaní dlhodobých a krátkodobých cieľov zdravotnej politiky zohráva zdravotná starostlivosť na všetkých jej úrovniach. 
MZ SR vypracovalo vyhlášku MZ SR č. 412/2009 Z. z., ktorou sa ustanovujú podrobnosti o zozname poistencov čakajúcich na poskytnutie plánovanej zdravotnej starostlivosti účinnú od 1. januára 2010, ktorou sa upravili podrobnosti vytvorenia zoznamu poistencov čakajúcich na poskytnutie plánovanej zdravotnej starostlivosti. V prílohe vyhlášky je uvedený aj súpis vybraných chorôb, na základe ktorých sú poistenci zaraďovaní do zoznamu poistencov čakajúcich na poskytnutie plánovanej zdravotnej starostlivosti.
Zákonom č. 662/2007 Z. z., ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov sa obnovila „rajonizácia“, t. j. určenie zdravotného obvodu, čím sa zabezpečilo právo každého občana SR na dostupnosť ambulantnej a ústavnej zdravotnej starostlivosti, zároveň sa posilnil princíp solidárnosti a prístup všetkých občanov k adekvátnej zdravotnej starostlivosti. Súčasne však nebolo porušené právo slobodnej voľby lekára.  
Na posilnenie zdravotnej starostlivosti o deti a dorast bolo v Slovenskej republike zavedené Ministerstvom zdravotníctva SR pravidelné povinné očkovanie dojčiat proti pneumokokovým invazívnym ochoreniam a taktiež povinné očkovanie proti Pertussis, ktoré sa vykonáva výlučne kombinovanými vakcínami s acelulárnou zložkou, čo je v súlade s odporúčaniami WHO a s praxou členských štátov Európskej únie. 
Na zabezpečenie Národného programu vzdelávania v neodkladnej zdravotnej starostlivosti a prvej pomoci a Národného programu bezpečnosti cestnej premávky ministerstvo zdravotníctva SR vytvorilo legislatívne podmienky pre realizáciu systému vzdelávania pre poskytovanie efektívnej neodkladnej zdravotnej starostlivosti, zameraný pre zdravotníckych pracovníkov a kurzy prvej pomoci pre cieľové skupiny širokej laickej verejnosti.

Kontrola kvality a efektivity v zdravotníctve
Súčasťou zdravotnej politiky štátu je aj kontrola kvality poskytovanej zdravotnej starostlivosti, ktorú vykonáva Úrad pre dohľad nad zdravotnou starostlivosťou v súčinnosti s Ministerstvom zdravotníctva SR. Prešetruje podnety týkajúce sa činnosti zdravotnej poisťovne a zdravotnej starostlivosti a vyvodzuje príslušné dôsledky. Systém kvality je poskytovateľom písomne dokumentovaný systém, ktorého základným cieľom je znižovanie nedostatkov v poskytovaní zdravotnej starostlivosti pri súčasnom zvyšovaní spokojnosti osôb, ktorým sa zdravotná starostlivosť poskytuje, a pri zachovaní ekonomickej efektívnosti poskytovateľa. 
Kontrolu kvality a efektívnosti v zdravotníctve upravuje nariadenie vlády Slovenskej republiky č. 52/2004 Z. z., ktorým sa vydávajú indikátory kvality na hodnotenie poskytovania zdravotnej starostlivosti v znení neskorších predpisov a správne poskytnutou zdravotnou starostlivosťou.  Správne poskytnutú zdravotnú starostlivosť upravuje § 4 ods. 3 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a len Úrad pre dohľad nad zdravotnou starostlivosťou podľa § 18 ods. 1 písm. b)  zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov vykonáva dohľad nad poskytovaním zdravotnej starostlivosti tým, že dohliada na správne poskytovanie zdravotnej starostlivosti.
Podľa § 4 ods. 3 zákona č. 576/2004 Z. z. poskytovateľ zdravotnej starostlivosti je povinný poskytovať zdravotnú starostlivosť správne. Zdravotná starostlivosť je poskytnutá správne, ak sa vykonajú všetky zdravotné výkony na správne určenie choroby so zabezpečením včasnej a účinnej liečby s cieľom uzdravenia osoby alebo zlepšenia stavu osoby pri zohľadnení súčasných poznatkov lekárskej vedy.

Zdravotné poistenie a financovanie
Významným zdrojom pre podporu zdravotníckej infraštruktúry a ľudských zdrojov v zdravotníctve, a tým zároveň jeden z nástrojov financovania Štátnej politiky zdravia sú finančné prostriedky zo štrukturálnych fondov. Programovým dokumentom Slovenskej republiky na čerpanie pomoci zo ŠF pre sektor zdravotníctva na roky 2007 – 2013 je Operačný program Zdravotníctvo. 
Ministerstvo zdravotníctva Slovenskej republiky plní aj naďalej pri realizácii Operačného programu Zdravotníctvo úlohu riadiaceho orgánu. Globálnym cieľom OPZ je „Zlepšenie podmienok ovplyvňujúcich zdravotný stav obyvateľstva v produktívnom, ako aj v neproduktívnom veku, prostredníctvom zvyšovania kvality, efektívnosti a dostupnosti zdravotnej starostlivosti a podpory zdravia, v rámci zdravotníckej infraštruktúry“. V rámci OPZ bolo vyhlásených spolu 10 výziev a jedno priame zadanie.
Rezort zdravotníctva tiež v súčasnej dobe aktívne pracuje na tvorbe nového „Zoznamu zdravotných výkonov“, ktorý bude obsahovať kompletný súhrn zdravotných výkonov. Vzhľadom na náročnosť uvedeného procesu možno predpokladať ukončenie prác na zozname v priebehu roka 2010. 

Lieková politika
Ministerstvo zdravotníctva SR zabezpečuje aj naďalej účinné, bezpečné a kvalitné lieky pre celú populáciu v zmysle zákona č. 140/1998 Z. z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z. o reklame v znení neskorších predpisov. Efektívne využívanie verejných zdrojov a transparentný systém liekovej politiky zabezpečuje v súlade so zákonom č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov a so smernicou 89/105/EHS.
Nástroje pre liekovú politiku:
•	Vytvorenie troch nových pracovných skupín (PS) – PS pre liekovú politiku, PS pre ekonomiku a cenotvorbu liečiv, odborná PS pre farmakoekonomiku a klinické výstupy
•	Sledovanie dostupnosti liekov
•	Generická substitúcia - posilnenie generickej substitúcie a úlohy lekárnika s možnosťou poskytnúť pacientovi lieky so sociálne únosným doplatkom, umožniť pacientovi výber lieku s nižším doplatkom
•	Degresívna marža - úspora u drahých liekov, ktorých výdaj sa koncentruje na pomerne úzky okruh lekární
•	Databáza referenčných cien v krajinách EÚ - rozšírenie sledovania cien od výrobcov v zahraničí v príslušnej národnej mene na všetky členské štáty EÚ /novela 577/2004 Z.z./

MZ SR je kooperujúcim členom medzinárodného projektu, ktorý sa týka bezpečnosti pacienta „EUNETPAS“, zameraný na tri oblasti Kultúra bezpečnosti pacienta, Vzdelávanie a tréning, Lieková bezpečnosť. V rámci projektu pripomienkuje MZ SR materiály, ktoré dostáva z oblasti bezpečnosti pacienta od realizátorov podprogramov. Projekt sa realizuje v členských štátoch EÚ a je spolufinancovaný z prostriedkov EÚ. 

Informačný systém zdravotníctva
Informatizácia zdravotníctva (eHealth) dôsledne vychádza zo schválenej Štátnej politiky zdravia a jej následne rozpracovanej koncepcie, ktorej cieľom je nasmerovať záujmy a snahy všetkých zložiek spoločnosti na zdravie ako kľúčový faktor rozvoja. 
V súlade s programovým vyhlásením vlády bola vypracovaná a uznesením vlády SR č. 218/GP zo dňa 4.7.2007 schválená „Koncepcia informatizácie zdravotníctva na roky 2007 až 2010“ s výhľadom aj pre obdobie po roku 2010, obsahujúca návrh zásadných projektov, zameraných na realizáciu zámerov programového vyhlásenia vlády SR a ďalších nadväzujúcich strategických vládnych dokumentov, ako aj záväzných dokumentov EÚ a príslušných medzinárodných inštitúcií. 
Uznesením vlády SR č. 497 zo dňa 16.7.2008 bol schválený zásadný materiál „Strategické ciele eHealth - kľúčový nástroj informatizácie verejnej správy v oblasti zdravotníctva na Slovensku“. Materiál definuje ciele národnej stratégie eHealth  a spresňuje zameranie informatizácie zdravotníctva a jej postavenie v rámci budovania eGovernmentu v SR. V nadväznosti na uvedený dokument Ministerstvo zdravotníctva SR následne spracovalo a schválilo základný východiskový dokument „Katalóg potrieb a služieb eHealth“.
Ministerstvo zdravotníctva SR na základe uznesenia vlády SR č. 331/2008 k návrhu Národnej koncepcie informatizácie verejnej správy (NKIVS) spracovalo materiál „Návrh Koncepcie rozvoja ISVS“ za rezort zdravotníctva. 
Ministerstvo zdravotníctva SR v roku 2009 predložilo žiadosť o nenávratný finančný príspevok (NeFP) v rámci Operačného programu Informatizácia spoločnosti (ďalej „OPIS“), prioritnej osi 1 Elektronizácia verejnej správy a rozvoj elektronických služieb na národný projekt: Elektronické služby zdravotníctva. 
V súlade s harmonogramom sa začala riešiť 1. etapa eHealth v rámci OPIS (elektronické objednávanie pacientov, ePreskripcia a eMedikácia, elektronická zdravotná knižka).
Návrh Koncepcie rozvoja ISVS bol koncom roka 2009 a v priebehu roka 2010 aktualizovaný a rozšírený o oblasť telemedicíny vo väzbe na návrh výzvy na národný projekt „Elektronické služby  zdravotníctva – druhá prioritná oblasť“.

Krízový manažment zdravotníctva
V rezorte zdravotníctva v priebehu hodnoteného obdobia pokračoval proces prípravy poskytovania zdravotnej starostlivosti v čase štátom vyhlásených krízových stavov alebo mimoriadnej situácie. Realizované opatrenia prispeli k zdokonaleniu pripravenosti riadiaceho a krízového manažmentu rezortu na organizáciu činností zameraných na dosiahnutie adekvátnej schopnosti zdravotníctva reagovať na mimoriadne udalosti a krízové situácie. 
Pokračoval proces realizácie úloh a opatrení vyplývajúcich z implementácie medzinárodných zdravotných predpisov svetovej zdravotníckej organizácie do podmienok zdravotníctva SR. Od 1.1.2010 bola v súlade s uznesením vlády SR č.477/2009 ustanovená nová sieť zložená z 59 posteľových zariadení a z 5 neposteľových zdravotníckych zariadení určených MZ SR ako subjekty hospodárskej mobilizácie, ktoré v prospech poskytovania zdravotnej starostlivosti obyvateľstva SR vytvárajú v čase krízových situácií celkovú kapacitu 31 000 lôžok v rámci rozšíreného lôžkového fondu. Tieto zariadenia v súlade s usmerneniami MZ SR zabezpečujú svoju pripravenosť na hromadný príjem ranených a zasiahnutých dôsledkami mimoriadnych udalostí s hromadným postihnutím osôb. V rámci tejto činnosti bolo zabezpečované Národnou transfúznou službou dostatočné množstvo krvi a transfúznych liekov. Zabezpečila sa koordinácia činnosti medzi Operačným strediskom záchrannej zdravotnej služby SR a MZ SR, koordinácia humanitárnej pomoci SČK. V priebehu obdobia vyhlásenej pandémie chrípky boli zvládnuté úlohy spojené s vyskladnením zásob mobilizačných rezerv v sortimente ochranných osobných a pracovných pomôcok a antivirotík a pripravenosť nemocníc na vykonanie reprofilizácie lôžkového fondu. 
Oblasť prípravy SR na problematiku biologickej ochrany obyvateľstva bola predmetom Medzinárodnej konferencie medicíny katastrof, ktorá sa uskutočnila v SR v priebehu roku 2010 a ktorá významným spôsobom prispela k teoretickému i praktickému zdokonaleniu tejto problematiky v SR. 

V priebehu hodnoteného obdobia v rámci realizácie jednotnej prípravy rezortu zdravotníctva na obranu štátu bol úspešne realizovaný podprogram Zdravotnícka podpora SR, ktorý je súčasťou vládou SR schváleného programu „Podpora obrany SR“ a ktorý je zameraný na realizáciu požiadaviek na lôžkový fond pre Ozbrojené sily Slovenskej republiky. 
 Medzi najzávažnejšie opatrenia v oblasti realizácie opatrení krízovej pripravenosti rezortu bola činnosť následne realizovaná po vyhlásení pandémie chrípky Svetovou zdravotníckou organizáciou. V rámci realizácie týchto opatrení bolo krízovým manažmentom pripravené odborné usmernenie pre zdravotníctvo na zabezpečenie činnosti počas pandémie.
Veda a výskum
Nové poznatky získané vedeckovýskumnou činnosťou sú základným predpokladom pre rozhodovaciu strategickú činnosť v oblasti prevencie a terapie chorôb smerovanej k zlepšeniu zdravotného stavu populácie. 
Dňa 17.9.2008 bolo schválené uznesenie vlády SR č. 628/2008 Koncepcia tvorby štandardných diagnostických a liečebných postupov. Cieľom štandardných diagnostických a liečebných postupov je zlepšovať kvalitu zdravotnej starostlivosti v súlade s najnovšími výsledkami výskumu v oblasti medicínskych vied a medicíny založenej na dôkazoch. Na základe uvedeného materiálu sa vypracovalo 37 odborných usmernení.
Úrad verejného zdravotníctva SR a vybrané regionálne úrady verejného zdravotníctva SR sa v rokoch 2008 - 2010 zapojili do riešenia medzinárodných štúdií realizovaných v spolupráci s Medzinárodnou agentúrou pre výskum rakoviny (IARC) vo Francúzsku, zameraných na vplyv životného prostredia, pracovných podmienok a životného štýlu na vznik vybraných nádorových ochorení.
Epidemiologická štúdia nádorov a iných ochorení slinivky brušnej (ESNAP) -  ktorej cieľom bolo zisťovanie etiológie vzniku rakoviny pankreasu so zameraním na zhodnotenie životného štýlu a biologických rizikových faktorov. V rokoch 2008 – 2009 bolo do štúdie zaradených 138 novodiagnostikovaných prípadov rakoviny pankreasu a chronickej pankreatitídy. Práce na projekte boli v marci 2009 Ministerstvom zdravotníctva SR dočasne pozastavené z dôvodu hospodárskej krízy. 
Nadväzujúca štúdia nádorových ochorení pľúc a hornej časti tráviaceho a dýchacieho systému u pacientov Stredoeurópskej multicentrickej štúdie typu prípad – kontrola - Úrad verejného zdravotníctva SR a vybrané regionálne úrady verejného zdravotníctva (Banská Bystrica, Nitra) sa v roku 2008 zapojili do medzinárodnej epidemiologickej štúdie, zameranej na skúmanie najvýznamnejších ukazovateľov, ktoré podmieňujú prežívanie a prognózu pacientov s nádorovým ochorením pľúc a hornej časti tráviaceho a dýchacieho systému. Do štúdie bolo zaradených 347 pacientov s diagnózou rakovina pľúc a 42 pacientov s diagnózou  rakovina hornej časti tráviaceho a dýchacieho systému. Riešitelia vyhľadávali v archívoch príslušných zdravotníckych zariadení zdravotnú dokumentáciu sledovaných pacientov a údaje zaznamenávali do dotazníkov, ktoré budú analyzované v IARC. Poznatky, ktoré boli získané pri riešení tohto projektu, budú uplatnené  aj pri výkone ŠZD na pracoviskách s chemickými faktormi, osobitne s karcinogénnymi a mutagénnymi faktormi, ako aj v rámci poradenstva v oblasti ochrany zdravia pri práci. 

ERA - ENVHEALTH - „Koordinácia národných programov v oblasti integrovaného výskumu životného prostredia a zdravia prostredníctvom siete ERA - NET“- absencia jednotnej platformy na zdieľanie, výmenu informácií, poznatkov v oblasti programov podporujúcich výskum environmentálneho zdravia v krajinách EÚ, podnietila expertov v tejto oblasti iniciovať aktivity, ktoré viedli k realizácii európskeho projektu „ERA - ENVHEALTH“ – „Koordinácia národných programov v oblasti integrovaného výskumu životného prostredia a zdravia prostredníctvom siete ERA - NET“. Sieť ERA - ENVHEALTH je založená na výmene informácií a poznatkov  zo „živej“ databázy, ktorej cieľom je zbierať a obnovovať informácie o existujúcich programoch a projektoch, ktoré sa interakciami medzi životným prostredím a zdravím zaoberajú, a teda podávať aktuálny obraz o trendoch výskumu v oblasti environmentálneho zdravia. Súčasťou je aj databáza expertov, ktorí v tejto oblasti pôsobia a môžu napomôcť k vzájomnej spolupráci medzi partnermi.
Do výskumnej siete ERA - ENVHEALTH je v súčasnosti oficiálne zapojených 10 krajín. Koordináciou národných programov v oblasti výskumu životného prostredia a zdravia sa posilní európsky potenciál výskumu v tejto integrovanej oblasti a vzájomná spolupráca. V Slovenskej republike je gestorom Úrad verejného zdravotníctva SR. 

Nadrezortná zodpovednosť za zdravie a spolupráca

Súdiac podľa podkladov z viacerých rezortov, dodaných na vypracovanie tohto materiálu, je zrejmé, že chápanie ich spoluzodpovednosti za stav verejného zdravia je ešte stále na nízkej úrovni. Toto chápanie sa zužuje na vzťah zamestnávateľ-zamenstnanec, t.j. poskytnutie,  resp. zabezpečenie viac-menej zákonných povinností ochrany zdravia vlastných zamestnancov pri práci. Prístup viacerých rezortov/sektorov  k  verejnému zdraviu prezentovaný v zaslaných podkladoch svedčí o tom, že v skutočnosti ešte stále nedošlo k pochopeniu zdravia ako najvyššej spoločenskej i ekonomickej hodnoty na tvorbe, ktorej by sa mali podieľať; zakomponovanie zdravia v jeho významovej i obsahovej komplexnosti do sektorových politík sa ešte stále viac deklaruje, ako vykonáva. 
Zhodnotenie plnenia štátnej politiky zdravia za sledované obdobie vedie k poznaniu, že bude potrebné vykonať analýzu zdravotného stavu obyvateľstva pomocou relevantných medicínskych i nemedicínskych zdravotných indikátorov, zhodnotením systému verejného zdravotníctva z hľadiska inštitucionálnych i odborných kapacít i z pohľadu ekonomickej efektivity tak, aby bolo možné navrhnúť riešenia pre dosiahnutie pokroku v dosahovaní cieľov politiky pre zdravie.

Podrobná informácia o plnení Štátnej politiky zdravia Slovenskej republiky v jednotlivých rezortoch je uvedená v prílohe k materiálu.